《再用前韵》
宋代·郭印

禅宗诗律造精微，眼底纷纷识者稀。
举世何人谈大道，怜君与我叩玄机。
休夸修炼飞金阙，勿笑沉沦陷铁围。
善恶两途俱是错，堂堂日用要知归。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。